เปิดหุ้นจิ๋ว ‘ผลตอบแทนสุดปัง’ ครึ่งแรกปี 64
ราคาหุ้นกลุ่มตลาดหลักทรัพย์ mai ช่วงครึ่งแรกปี 64 ที่ผ่านมา มีหลายบริษัทที่ราคาหุ้นพุ่งแรง หรือให้ผลตอบแทนสูงสำหรับผู้ถือหุ้น
ราคาหุ้นกลุ่มตลาดหลักทรัพย์ mai ช่วงครึ่งแรกปี 64 ที่ผ่านมา มีหลายบริษัทที่ราคาหุ้นพุ่งแรง หรือให้ผลตอบแทนสูงสำหรับผู้ถือหุ้น
18 ก.ค. 2564

เส้นทางนักลงทุน
หนังสือพิมพ์ “ข่าวหุ้นธุรกิจ” ทำการสำรวจความเคลื่อนไหวราคาหุ้นกลุ่มตลาดหลักทรัพย์ เอ็ม เอ ไอ (mai) ในช่วงครึ่งแรกปี 2564 ที่ผ่านมา พบว่ามีหลายบริษัทราคาหุ้นพุ่งแรง หรือให้ผลตอบแทนสูงสำหรับผู้ถือหุ้น แม้ว่าภาวะการลงทุนในช่วงดังกล่าวยังเผชิญแรงกดดันจากการแพร่ระบาดของเชื้อไวรัสโควิด-19
ทั้งนี้ ผลจากการสำรวจพบว่า หุ้นที่ราคาพุ่งแรง หรือให้ผลตอบแทนแก่ผู้ถือหุ้นเกิน 100% ได้แก่ KWM, SAAM, MVP, NCL, KUMWEL, UMS, PJW, KUN, UKEM, IMH, CIG, SONIC, TPLAS, TAKUNI, DIMET, PLANET, PPM, BC, KK, BIZ, COMAN, SPVI, ETE, KCM, VL, RP, ADB, EFORL, HEMP, NDR, FVC, UEC, IRCP, DHOUSE, SR, ABM, ARIP, CHEWA, XO และ CHO
โดยหุ้นที่ราคาปรับตัวขึ้นแรง หรือสามารถให้ผลตอบแทนสูงสุดครึ่งปีแรก คือ บริษัท เค. ดับบลิว. เม็ททัล เวิร์ค จำกัด (มหาชน) หรือ KWM ราคาหุ้นเพิ่มขึ้น 535.51% หรือ 5.73 บาท โดยราคา ณ วันที่ 30 มิ.ย. 2564 อยู่ที่ 6.80 บาท จากวันที่ 30 ธ.ค. 2563 อยู่ที่ 1.07 บาท โดยประเด็นหลักรับกระแสในเรื่องของกัญชง-กัญชา ที่ทางบริษัทจับมือผู้นำเข้าเมล็ดกัญชงพัฒนาผลิตภัณฑ์ต่อยอดธุรกิจ พร้อมจัดตั้งบ.ย่อยรองรับผลิตสารสกัดกัญชง-กัญชาและพืชสมุนไพร และจ่อสกัดกระท่อม ผลิตยา อาหาร เครื่องดื่ม เจาะตลาดทั้งในประเทศและต่างประเทศ ซึ่งผลดังกล่าวเป็นตัวช่วยขับเคลื่อนราคาหุ้นปรับตัวขึ้นสามารถให้ผลตอบแทนแก่ผู้ถือหุ้นสูงสุดในครึ่งปีแรกของกลุ่มตลาด เอ็ม เอ ไอ
ถัดมา บริษัท เอสเอเอเอ็ม เอ็นเนอร์ยี่ ดีเวลลอปเมนท์ จำกัด (มหาชน) หรือ SAAM ราคาหุ้นเพิ่มขึ้น 427.78% หรือ 4.62 บาท โดยราคา ณ วันที่ 30 มิ.ย. 2564 อยู่ที่ 5.70 บาท จากวันที่ 30 ธ.ค. 2563 อยู่ที่ 1.08 บาท เนื่องด้วยระหว่างทางมีการเด้งรับเรื่องเร่งเพิ่มโรงไฟฟ้าพลังงานหมุนเวียน 60 เมกะวัตต์ เพื่อดันปีนี้ 100 เมกะวัตต์ หลังจากนั้นก็มีข่าวรุกธุรกิจใหม่ให้บริการโซลูชันเทคโนโลยี อยู่ระหว่างเจรจาจากกลุ่มลูกค้าโรงพยบาลรัฐและเอกชนเป็นตัวช่วยผลักดันราคาหุ้น
ตามด้วย บริษัท เอ็ม วิชั่น จำกัด (มหาชน) หรือ MVP ราคาหุ้นเพิ่มขึ้น 416.13% หรือ 5.16 บาท โดยราคา ณ วันที่ 30 มิ.ย. 2564 อยู่ที่ 6.40 บาท จากวันที่ 30 ธ.ค. 2563 อยู่ที่ 1.24 บาท ส่วนเป็นการตอบสนองว่าบริษัทสามารถดำเนินการออกเหรียญ MVP Coin เป็น Utility token (เปลี่ยนจากคูปองมาใช้ blockchain) เพื่อใช้บริการของบริษัทใน 8 ประเภท ได้แก่ MV Caravan, EV Bike, SUP, MTB, Movie, Pre Wedding, Concert, Food&amp;Berverage
ทั้งนี้ MVP ออกเหรียญ (MVP Coin) มาทั้งสิ้น 1 พันล้านเหรียญ โดยจะเปิดให้ทำการ Air Drop ในวันที่ 27 พ.ค.นี้ และจะเสนอขายเหรียญในวันที่ 7 พ.ค. 2564 ในราคาเหรียญละ 30 สตางค์ ซึ่งจะนำเข้าทำการซื้อขายผ่านแพลตฟอร์มเทรดเหรียญดิจิทัลของ Bitkub และกระดานเทรดต่างประเทศด้วย
บริษัท เอ็นซีแอล อินเตอร์เนชั่นแนล โลจิสติกส์ จำกัด (มหาชน) หรือ NCL ราคาหุ้นเพิ่มขึ้น 335.62% หรือ 2.45 บาท โดยราคา ณ วันที่ 30 มิ.ย. 2564 อยู่ที่ 3.18 บาท จากวันที่ 30 ธ.ค. 2563 อยู่ที่ 0.73 บาท ผลดังกล่าวเกิดจากทางบริษัทเชื่อว่าในปีนี้จะเทิร์นอะราวด์หลังยอดจองตู้คอนเทนเนอร์ล้น และหมดค่าใช้จ่ายพิเศษ และที่สำคัญเตรียมรับงานบริหารโลจิสติกส์หน่อยงานรัฐ ผนวกผลประกอบการในช่วงไตรมาส 1/2564 มีกำไรสุทธิ 20.02 ล้านบาท ซึ่งเป็นตัวขับเคลื่อนราคาหุ้น
บริษัท คัมเวล คอร์ปอเรชั่น จำกัด (มหาชน) หรือ KUMWEL ราคาหุ้นเพิ่มขึ้น 270.91% หรือ 2.98 บาท โดยราคา ณ วันที่ 30 มิ.ย. 2564 อยู่ที่ 4.08 บาท จากวันที่ 30 ธ.ค. 2563 อยู่ที่ 1.10 บาท ส่วนหนึ่งรับปัจจัยบวกจากผลการดำเนินงานไตรมาส 1/2564 สามารถทำกำไรสุทธิ 15.76 ล้านบาท อีกทั้งทางบริษัทยังคงเป้ารายได้ปีนี้ 500 ล้านบาท แม้ว่ารับพิษโควิด แต่อย่างไรก็ตามครึ่งปีหลังเชื่อว่ากำลังการผลิตเพิ่มขึ้น และออเดอร์จะเข้ามามากขึ้น
นอกเหนือจากหุ้นที่นำเสนอข้างต้น สามารถดูการเปลี่ยนแปลงของราคาหุ้นพุ่งแรง หรือให้ผลตอบแทนเกิน 100% ได้จากตารางประกอบ
…
